নোটবন্দির দ্বিতীয় বর্ষপূর্তিতে বিরোধীদের আরও কড়া এবং সম্মিলিত আক্রমণের মুখে পড়ল মোদী সরকার। কংগ্রেসের রাহুল গান্ধী থেকে শুরু করে মনমোহন সিং, পি চিদম্বরম, তৃণমূল নেত্রী মমতা বন্দ্যোপাধ্যায়, সিপিএমের সীতারাম ইয়েচুরি পর্যন্ত সকলেই বৃহস্পতিবার প্রায় এক সুরে দাবি করেছেন, নোটবন্দির ফলে দেশের অর্থনীতিকেই দুর্বল করে ফেলা হয়েছে। এর জন্য গোটা দেশ এখন চরম বিপর্যয়ের সম্মুখীন। এক ধাপ এগিয়ে গিয়ে প্রাক্তন কেন্দ্রীয় অর্থমন্ত্রী চিদম্বরম এ দিন কলকাতায় নোটবন্দির সঙ্গেই রিজার্ভ ব্যাঙ্ক বিতর্ককে এক বন্ধনীতে টেনে এনে বলেন, ‘রিজার্ভ ব্যাঙ্কের সঙ্গে সরকারের যে বিরোধ চলছে, তারও মূল উৎস কিন্তু সেই নোটবন্দি।’ বিরোধী নেতা-নেত্রীদের একটাই কথা, ‘মোদি সরকার যে-সব কারণে নোটবন্দির সিদ্ধান্ত নিয়েছিল, তার সব ক’টিই ব্যর্থ হয়েছে। না হয়েছে কালো টাকা উদ্ধার, না হয়েছে জাল নোটের কারবার বন্ধ, না হয়েছে জঙ্গি কার্যকলাপ বন্ধ। বরং দেশের মানুষের সামনে আরও বড় বিপর্যয় ঘনিয়ে এসেছে। মানুষ তা বুঝতে পেরেছেন বলেই কর্নাটকের সাম্প্রতিক উপনির্বাচনে বিজেপি ধরাশায়ী হয়েছে। আগামী লোকসভা ভোটেও মানুষ বিজেপিকে শিক্ষা দেবে।’